## Rješenje kojim se ocjenjuje dopuštenom provedba koncentracije koja će nastati pripajanjem Slavonske banke d.d., Osijek, banci Hypo Alpe-Adria-Bank d.d., Zagreb

### NN 15/2009 (4.2.2009.), Rješenje kojim se ocjenjuje dopuštenom provedba koncentracije koja će nastati pripajanjem Slavonske banke d.d., Osijek, banci Hypo Alpe-Adria-Bank d.d., Zagreb

**HRVATSKA NARODNA BANKA**

329

Na temelju članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.), a u vezi s člankom 40. Zakona o bankama (»Narodne novine«, br. 84/2002. i 141/2006.) i točkom 9.1.1. Odluke o zaštiti tržišnog natjecanja unutar bankarskog sektora (»Narodne novine«, br. 48/2003.), odlučujući povodom prijave namjere provedbe koncentracije koju su podnijeli Hypo Alpe-Adria-Bank d.d., Zagreb, i Slavonska banka d.d., Osijek, guverner Hrvatske narodne banke donosi sljedeće

RJEŠENJE

I. Ocjenjuje se dopuštenom provedba koncentracije koja će nastati pripajanjem Slavonske banke d.d., Osijek, banci Hypo Alpe-Adria-Bank d.d., Zagreb.

II. Ovo je rješenje konačno u upravnom postupku.

III. Ovo će rješenje biti objavljeno u »Narodnim novinama«.

Obrazloženje

I. Dana 24. lipnja 2008. Slavonska banka d.d., Osijek, Kapucinska 29 i Hypo Alpe-Adria-Bank d.d., Zagreb, Slavonska avenija 6 (u nastavku teksta: HAAB) podnijeli su Hrvatskoj narodnoj banci prijavu namjere provedbe koncentracije Slavonske banke d.d. i HAAB-a. Do predmetne koncentracije dolazi pripajanjem Slavonske banke d.d. HAAB-u.

Postupanje u ovom postupku određeno je odredbama Odluke o zaštiti tržišnog natjecanja unutar bankarskog sektora (»Narodne novine«, br. 48/2003., u nastavku teksta: Odluka).

II. Razmatrajući podatke dostavljene u prijavi te druge podatke kojima je raspolagala Hrvatska narodna banka, utvrđeno je sljedeće:

1. Sudionici koncentracije

Sudionici su koncentracije HAAB i Slavonska banka d.d.

1.1. HAAB

HAAB je članica Hypo Group Alpe Adria, financijske grupe koja je razvila poslovnu mrežu u 12 zemalja šire regije Alpe-Jadran: Austriji, Italiji, Sloveniji, Hrvatskoj, Bosni i Hercegovini, Srbiji, Crnoj Gori, Njemačkoj, Mađarskoj, Bugarskoj, Makedoniji i Ukrajini. Matična banka sadašnje Hypo Group Alpe Adria osnovana je 1896. u Klagenfurtu, Austrija, a poslovanje na Republiku Hrvatsku proširila je 1994. pokretanjem poslova leasinga u okviru Hypo-Leasing Kroatien d.o.o. Bankarsko poslovanje grupe u Republici Hrvatskoj počelo je osnivanjem Hypo Bank Kroatien d.d., koja je tri godine kasnije promijenila tvrtku u HAAB. Imatelj 100% udjela u temeljnom kapitalu HAAB-a je Hypo Alpe-Adria-Bank International AG.

Banka je usmjerena na poslovanje s pravnim osobama, no velika je pozornost posvećena i poslovanju s građanstvom, u koje se kontinuirano uvode proizvodi i usluge u skladu sa stanjem na tržištu i potrebama klijenata.

1.2. Slavonska banka d.d,

Slavonska banka d.d. je regionalna banka koja prati tradiciju novčarske institucije od 1855. godine te koja posluje prvenstveno u regiji Slavonije i Baranje. Također je članica Hypo Group Alpe Adria i njezin je jedini dioničar Hypo Alpe-Adria-Bank International AG.

2. Pravni oblik koncentracije

Pravni je oblik predmetne koncentracije pripajanje Slavonske banke d.d. HAAB-u. Nakon provedenog postupka pripajanja Slavonska banka d.d. prestat će postojati kao pravna osoba, a sva prava, obveze i imovina prijeći će na HAAB, koji će postati pravni sljednik ove banke. U zamjenu za imovinu, prava i obveze koje će primiti od Slavonske banke d.d. HAAB će izdati određeni broj novih dionica, koje će biti podijeljene sadašnjim dioničarima Slavonske banke d.d.

3. Pravni temelj koncentracije

Pravni temelj predmetne koncentracije jest Ugovor o pripajanju sklopljen 18. lipnja 2008. u Zagrebu. Navedeni ugovor određuje prijenos imovine iz bilance pripojene banke u bilancu banke preuzimatelja, omjer zamjene dionica i visinu doplate u novcu. Banka preuzimatelj (HAAB) zbog pripajanja preuzima cjelokupnu imovinu pripojene banke (Slavonske banke d.d.) sa svim pravima i obvezama uključujući pokretnine i nekretnine, materijalnu i nematerijalnu imovinu i suvlasničke udjele u drugim društvima u zamjenu za novoizdane dionice dioničaru pripojenog društva.

Prema procjeni fer vrijednosti dionica obiju banaka omjer zamjene redovnih dionica bit će 1: 0,397, odnosno u zamjenu za 978.377 redovnih dionica Slavonske banke d.d. HAAB će izdati 388.415 redovnih dionica nominalne vrijednosti od 4.000,00 kuna po dionici. Zbog zaokruživanja broja dionica HAAB će dodatno isplatiti u gotovini jedinom dioničaru Slavonske banke d.d. Hypo Alpe-Adria-Bank International AG 0,669 dionica po fer vrijednosti od 4.881,25 kuna po dionici što iznosi ukupno 3.265,56 kuna.

Na temelju procjene fer vrijednosti omjer zamjene povlaštenih dionica bit će 1: 0,550, odnosno u zamjenu za 99.545 povlaštenih dionica Slavonske banke d.d. HAAB će izdati 54.749 povlaštenih dionica nominalne vrijednosti od 4.000,00 kuna po dionici. Zbog zaokruživanja broja dionica HAAB će dodatno isplatiti u gotovini jedinom dioničaru Slavonske banke d.d. Hypo Alpe-Adria-Bank International AG 0,75 dionica po fer vrijednosti od 4.000,00 kuna po dionici što iznosi ukupno 3.000,00 kuna.

4. Izvješće o gospodarskoj i pravnoj opravdanosti predmetne koncentracije

Budući da je Hypo Alpe-Adria-Bank International AG imatelj 100% udjela u temeljnom kapitalu obiju banaka sudionica koncentracije, gospodarska opravdanost vidi se u koncentraciji kapitala, tehnologije, znanja i svih ostalih resursa. Zahvaljujući koncentraciji kapitala HAAB će zajedno s pripojenom Slavonskom bankom d.d. biti kapitalno još snažnija banka u smislu tržišnog nastupa.

Predmetna koncentracija imat će značajne sinergijske efekte jer će se smanjiti troškovi poslovanja zbog zajedničkog IT sustava, veće koncentracije znanja i smanjenja dvostrukih funkcija, a povećat će se prihodi zbog veće kapitalne osnove i nastupa na tržištu. Sinergijski efekti također će se ogledati u poboljšanju efikasnosti i profitabilnosti, smanjenom operativnom riziku, optimalizaciji poslovnih procesa te poboljšanju u upravljanju likvidnošću i bilancom.

5. Mjerodavno tržište

Odredbama točke 1. Odluke određeno je da se za potrebe te Odluke na odgovarajući način primjenjuje definicija pojma mjerodavno tržište iz propisa koji reguliraju zaštitu tržišnog natjecanja. U skladu s Uredbom o načinu utvrđivanja mjerodavnog tržišta (»Narodne novine«, br. 51/2004.) mjerodavno tržište, u smislu članka 7. Zakona o zaštiti tržišnog natjecanja (»Narodne novine«, br. 122/2003.), određuje se kao tržište određenih proizvoda koji su predmet obavljanja djelatnosti poduzetnika na određenom zemljopisnom području.

Slavonska banka d.d. posluje isključivo regionalno, odnosno na području Slavonije i Baranje, dok je HAAB poslovno orijentiran na sve ostale dijelove Republike Hrvatske. Iz navedenog proizlazi da je kao mjerodavno tržište u ovom predmetu određeno tržište univerzalnog bankarstva na cjelokupnom teritoriju Republike Hrvatske.

Glede proizvodne dimenzije mjerodavnog tržišta treba istaknuti da je s obzirom na činjenicu da su obje banke poslovne banke univerzalnoga karaktera, odnosno registrirane su za pružanje svih bankovnih i većine ostalih financijskih usluga, mjerodavno tržište određeno kao tržište univerzalnog bankarstva.

Što se tiče geografske dimenzije mjerodavnog tržišta poslovanje banaka sudionica koncentracije ne preklapa se, odnosno svaka do njih posluje na zasebnom teritoriju. Za Slavonsku banku d.d. karakteristično je da posluje kao regionalna banka isključivo na području Slavonije i Baranje, i to u sljedećih pet županija: Osječko-baranjskoj, Virovitičko-podravskoj, Požeško-slavonskoj, Brodsko-posavskoj i Vukovarsko-srijemskoj županiji. HAAB je sa svojom mrežom poslovnica i podružnica prisutan na području središnje Hrvatske, Istre i Kvarnera te Dalmacije.

HAAB će pripajanjem Slavonske banke d.d. steći postojeći tržišni udio navedene banke na području navedenih županija, nakon čega će HAAB djelovati na cijelom teritoriju Republike Hrvatske. Zbog navedenoga glede geografske dimenzije može se govoriti o mjerodavnom tržištu Republike Hrvatske.

5.1. Analiza mjerodavnog tržišta preko tržišnih udjela

U analizi mjerodavnog tržišta polazi se od tržišnih udjela HAAB-a i Slavonske banke d.d. na tržištu univerzalnog bankarstva na području Republike Hrvatske. U analizi se promatraju tržišni udjeli dviju navedenih banaka u aktivi, depozitima, kreditima i poslovnoj mreži svih banaka. Za analizu mjerodavnog tržišta upotrijebljeni su podaci Hrvatske narodne banke, točnije revidirani podaci na kraju 2005., 2006., 2007. i privremeni nerevidirani podaci na dan 30. lipnja 2008.

Tržišni udio Slavonske banke d.d. u ukupnoj aktivi banaka u zemlji kretao se od 2,76% u 2005. do 3,14% na dan 30. lipnja 2008. HAAB je u 2005. sudjelovao u ukupnoj aktivi banaka u zemlji sa 7,42%, u 2007. udio je blago porastao, na 7,65%, a u 2008. se smanjio, pa je na dan 30. lipnja 2008. iznosio 7,11%. Nakon provedbe koncentracije odnosno pripajanja Slavonske banke d.d. tržišni udio HAAB-a u ukupnoj aktivi banaka u zemlji iznosio bi oko 11%.

Što se tiče izdanih kredita na mjerodavnom tržištu, tržišni udio Slavonske banke d.d. kretao se u rasponu od 3,13% do 3,19%, dok je HAAB na istom tržištu sudjelovao s 8,16%, ali 30. lipnja 2008. tržišni se udio te banke spustio na 7,77% ukupno izdanih kredita. Zajednički udio banaka sudionica koncentracije iznosio bi na dan 30. lipnja 2008. 10,91%, što gledano u razdoblju od protekle tri godine upućuje na blagi silazni trend.

U odnosu na ukupno primljene depozite zajednički udio banaka sudionica koncentracije na mjerodavnom tržištu iznosio bi na dan 30. lipnja 2008. 6,54%.

Promatrano s aspekta poslovnih mreža, odnosno kanala distribucije, HAAB je otvorio 24 podružnice i 39 poslovnica u svim većim centrima središnje Hrvatske, Istre i Kvarnera te Dalmacije. Slavonska banka je do dana podnošenja prijave namjere provedbe koncentracije otvorila 13 podružnica i 27 poslovnica, prvenstveno na području Slavonije i Baranje. Gotovo sve poslovnice opskrbljene su i bankomatima, koji su klijentima dostupni 24 sata dnevno. Kao što je već navedeno banke sudionice koncentracije poslovale su na potpuno odvojenim tržištima u teritorijalnom smislu. Nakon provedenog pripajanja HAAB će proširiti svoje poslovanje i bit će prisutan na tržištu cijele zemlje. Poput svoje konkurencije tako i obje banke osim klasičnih usluga u poslovnicama nude i usluge putem alternativnih kanala distribucije kao što su internetsko bankarstvo, SMS usluge i infokiosk.

U okviru ove analize promatrano je kretanje tržišnih udjela dviju najvećih banaka i pet najvećih banaka u ukupnoj aktivi svih banaka u zemlji kao i Herfindahl-Hirschmanova indeksa (u nastavku teksta: HHI). Pritom je utvrđeno da predmetna koncentracija neće uzrokovati promjene u tržišnim udjelima dviju najvećih banaka. Provedba predmetne transakcije utjecala bi na povećanje tržišnih udjela pet najvećih banaka u zemlji sa 71,93% na dan 30. lipnja 2008. na 74,76%, što nije značajno povećanje stupnja koncentriranosti mjerodavnog tržišta, pogotovo ako se uzme u obzir da je u konkretnom slučaju riječ o unutargrupnoj transakciji. Nadalje, pomoću HHI kao uobičajenog mjerila stupnja koncentracije tržišta ocijenjeno je da se radi o slabom utjecaju pripajanja Slavonske banke d.d. HAAB-u na tržišnu koncentraciju. Naime, u 2007. godini zabilježen je tek blagi porast HHI, od 46,78 bodova, na razinu od 1324,52 boda na kraju 2007. godine. Osim toga važno je spomenuti da je Hrvatska narodna banka i inače u svojim analizama koncentriranosti tržišta promatrala Slavonsku banku d.d. i HAAB kao grupu banaka pa se zapravo ne može govoriti o povećanju stupnja koncentriranosti mjerodavnog tržišta već o njegovoj konsolidaciji putem unutargrupne transakcije.

6. Udjeli sudionika koncentracije u drugim poduzetnicima

U analizi predmetne koncentracije, osim analize mjerodavnog tržišta, razmatrana je kapitalna i personalna povezanost sudionika koncentracije s drugim poduzetnicima te činjenica bi li one mogle značajno utjecati na sprečavanje, ograničavanje i narušavanje tržišnog natjecanja.

6.1. Kapitalna povezanost

HAAB ima direktne ili indirektne udjele u temeljnom kapitalu sljedećih šest trgovačkih društava: Hypo Alpe-Adria-Nekretnine d.o.o., Hypo Alpe-Adria-Ulaganje d.o.o., Hypo Alpe-Adria-Invest d.d., Projekt Nekretnine d.o.o., Alpe Adria Centar d.o.o. i Magus d.o.o.

Sva navedena društva nalaze se unutar iste grupe. Zbog navedenog nije se ulazilo u detaljnije analize kapitalne povezanosti HAAB-a jer takva povezanost nema negativne implikacije na tržišno natjecanje na mjerodavnom tržištu.

Slavonska banka d.d. ima udjele u sljedećih sedam trgovačkih društava: Agroholding d.d., Autoreparatura d.d., Prvi Maj d.o.o., KIO Keramika d.o.o., Torpedo d.o.o. u stečaju i Tržište novca d.d.

Potrebno je istaknuti da udjeli u navedenim društvima nisu rezultat poslovne strategije Slavonske banke d.d., već su stečeni uglavnom zbog konverzije loših plasmana u dionice i udjele. Slijedom navedenog nije se detaljnije analizirala kapitalna povezanost Slavonske banke d.d. s navedenim trgovačkim društvima.

6.2. Personalna povezanost

Što se tiče personalne povezanosti banaka sudionica koncentracije i drugih trgovačkih društava, nije se ulazilo u dublju analizu takve povezanosti zato što članovi uprave i nadzornog odbora HAAB-a i Slavonske banke d.d. druga članstva u upravama i nadzornim odborima imaju isključivo unutar grupe i u povezanim društvima. U kontekstu predmetne koncentracije takva personalna povezanost nema negativne implikacije na tržišno natjecanje na mjerodavnom tržištu.

7. Opis i obrazloženje očekivanih pogodnosti predmetne koncentracije za potrošače

Uprava HAAB-a ističe da će predmetna koncentracija pozitivno utjecati na ukupnu konkurentnost Hypo grupe na hrvatskom tržištu kao i na dobrobit potrošača bankovnih usluga u smislu kvalitete te brzinu uvođenja novih proizvoda.

Klijentima HAAB-a bit će istodobno ponuđena šira paleta usluga preko zajedničke mreže poslovnica i bankomata te mogućnosti unakrsne prodaje proizvoda. U odnosu na korporativne klijente Slavonske banke d.d. doći će do poboljšanja usluga jer će imati veće mogućnosti za financiranje svojih razvojnih potreba te će im biti dostupni i kreditni proizvodi te proizvodi riznice i investicijskog bankarstva HAAB-a. S druge strane, u poslovanju sa stanovništvom HAAB će pripajanjem Slavonske banke d.d. ojačati svoju bazu klijenata kojima može nuditi nove proizvode na nacionalnoj razini, olakšati segmentaciju proizvoda, povećati funkcionalnost službe za korisnike i ojačati potencijale za razvoj kartičnog poslovanja. Na kraju, implementacija zajedničkog, jedinstvenog IT sustava također će pridonijeti povećanju efikasnosti poslovanja, stvaranju kvalitetnije podloge za razvoj novih proizvoda i povećanju konkurentnosti.

III. Razmatranjem navedenih činjenica vezanih uz analizu predmetne koncentracije utvrđeno je sljedeće:

Do predmetne koncentracije dolazi pripajanjem Slavonske banke d.d. HAAB-u. Rezultat navedenog pripajanja bit će prelazak cijele imovine te svih prava i obveza Slavonske banke d.d. na HAAB, koji će postati pravni sljednik pripojene banke dok će ona prestati postojati kao pravna osoba. U zamjenu za imovinu i obveze koje primi od Slavonske banke d.d. HAAB će izdati određeni broj dionica, koje će biti dodijeljene postojećem dioničaru Hypo Alpe-Adria Bank International AG, koji je ujedno imatelj 100% udjela u temeljnom kapitalu HAAB-a tako da se ustvari radi o unutargrupnoj transakciji.

Mjerodavno tržište u ovom je slučaju tržište univerzalnog bankarstva na području Republike Hrvatske. Analizom mjerodavnog tržišta utvrđeno je da provedba predmetne koncentracije nema negativne posljedice na učinkovitost tržišnog natjecanja na mjerodavno tržište. Pripajanjem Slavonske banke d.d. HAAB će steći njezin tržišni udio u ukupnoj aktivi banaka, koji je na kraju 2007. iznosio 3,06%, te će njegov tržišni udio u ukupnoj aktivi banaka nakon pripajanja iznositi oko 11%. Navedeno neće dovesti do sprečavanja, narušavanja ili ograničavanja tržišnog natjecanja niti do stvaranja ili jačanja vladajućeg položaja HAAB-a na mjerodavnom tržištu zato što su obje banke prije predmetne koncentracije poslovale unutar iste bankarske grupe pa je predmetna koncentracija konsolidacija poslovanja grupe.

Razlog provođenja predmetne koncentracije jest ostvarivanje sinergijskih učinaka na osnovi troškovnih ušteda zbog uvođenja jednog, zajedničkog IT sustava, veće koncentracije znanja i smanjivanja dvostrukih funkcija. Navedenim uštedama nastojat će se poboljšati efikasnost i profitabilnost, smanjiti operativni rizik, optimalizirati procese te poboljšati upravljanje likvidnošću i bilancom. Osim toga klijenti obiju banaka trebali bi dobiti kvalitetnije i brže usluge. Prema tome, cilj je predmetne koncentracije smanjenje troškova i povećanje efikasnosti, a ne povećanje tržišne snage.

Slijedom iznesenoga, na temelju točke 9.1.1. Odluke, Hrvatska narodna banka predmetnu je koncentraciju ocijenila dopuštenom, kako je odlučeno u točki I. izreke ovog rješenja.

POUKA O PRAVNOM LIJEKU

Ovo je rješenje konačno u upravnom postupku i protiv njega nije dopuštena žalba, već se može pokrenuti upravni spor tužbom neposredno kod Upravnog suda Republike Hrvatske u roku od 30 dana od dana dostave ovog rješenja.

O. br.: 744-020/12-08/ŽR

Zagreb, 09. prosinca 2008.

Guverner
Hrvatske narodne banke
dr. sc. Željko Rohatinski, v. r.

Rješenje, NN 15/2009-329